CONTINUACIÓN DOS PROCEDEMENTOS DE CONCESIÓN DE TÍTULOS HABILITANTES URBANÍSTICOS E DE ACTIVIDADES DURANTE O ESTADO DE ALARMA.
ADMINISTRACIÓN LOCAL — Municipal — Ponteareas (Outros documentos, notificacións e informacións públicas, 25/05/2020)

Con data 14 de marzo publicouse o Real Decreto 463/2020 do 14 de marzo, polo que se declara o estado de alarma para a xestión da situación de crise sanitaria ocasionada polo COVID- 19, que recolle na súa disposición adicional 3ª a suspensión de termos e interrupción de prazos para a tramitación dos procedementos das entidades do sector público, retomándose no momento en que perda a vixencia o real decreto, ou no seu caso, as súas prórrogas. Conforme co apartado segundo da citada disposición adicional 3ª, a suspensión de termos e a interrupción de prazos aplícase a todo o sector público definido na Lei 39/2015, do 1 de outubro do procedemento administrativo común das administracións públicas, afectando polo tanto ás entidades locais. Porén, a regulación da disposición adicional terceira do Real decreto 463/2020, do 14 de marzo, polo que se declara o estado de alarma para a xestión da situación de crise sanitaria ocasionada polo COVID-19, modificada polo Real decreto465/2020, do 17 de marzo, permite a adopción de acordos motivados de continuación dos procedementos administrativos en determinados casos. En particular, o número 4 da disposición adicional permite a continuación dos procedementos que sexan indispensables para a protección do interese xeral ou para o funcionamento básico dos servizos. Por outra banda, a Resolución do 16 de abril de 2020 da Secretaría Xeral Técnica da Consellería de Presidencia, Administracións Públicas Xustiza, pola que se lle dá publicidade a diversos acordos do Centro de Coordinación Operativa da situación de emerxencia sanitaria no territorio da Comunidade Autónoma de Galicia(Cecop), do 14 de abril de 2020, publicada no DOG n.º 74, de 17.04.2020, recolle a Proposta para que as administracións públicas reactiven a tramitación de expedientes administrativos, emisión de informes e concesión de permisos e licenzas como medio necesario para a reactivación progresiva da actividade económica. Para estes efectos, o Cecop insta ás administracións competentes a valorar, de acordo co número 4 da citada disposición adicional, a continuación dos procedementos administrativos necesarios para que se poidan desenvolver as actividades económicas permitidas neste momento, por considerar que existe no seu desenvolvemento un interese xeral. Doutro xeito, carecería de sentido que, por unha banda, se permita a continuidade desas actividades e, por outra, permaneza paralizada a tramitación administrativa da que depende a súa continuidade. A maior abastanza en base a todo o exposto anteriormente, o Conselleiro de Medio Ambiente, Territorio e Vivenda aprobou a Orde do 27 de abril de 2020 pola que se acorda o inicio e/ou a continuación da tramitación de determinados procedementos indispensables para a protección do interese xeral ou para o funcionamento básico dos servizos públicos no ámbito desta consellería durante a vixencia do estado de alarma, todos eles relacionados con autorizacións e licenzas a outorgar por dita Consellería, algunhas que afectan directamente a expedientes de obras e actividades que tramítanse nos Concellos, sendo publicada dita Orde no Diario Oficial de Galicia de data 4-5-2020.- Tendo en conta que o artigo 6 do Real decreto 463/2020 establece que cada administración conservará as competencias que lle outorga a lexislación vixente na xestión ordinaria dos seus servizos para adoptar as medidas que estime necesarias no marco das ordes directas da autoridade competente ós efectos do estado de alarma e sen prexuízo do establecido nos artigos 4 e 5 do citado Real decreto. Tendo en conta o interese xeral no inicio e continuación dos devanditos expedientes de títulos habilitantes urbanísticos e de actividades, para que se poidan desenvolver as actividades económicas permitidas neste momento e en uso das atribucións que me outorga o artigo 21.1 s) e m), da Lei 2/1985, do 2 de abril, reguladora de bases de réxime local, resolvo: Primeiro. Autorizar o inicio e/ou continuación, mentres estea vixente o estado de alarma, dos procedementos administrativos de concesión de títulos habilitantes urbanísticos e de actividades con excepción dos seguintes trámites: a) O outorgamento de actas de cesión de terreos pola obrigada presenza do administrado nas dependencias municipais.- b) A presentación de comunicacións previas de inicio de actividades que non estean permitidas no Real Decreto que declarou o Estado de Alarma e posteriores modificacións. Durante a vixencia do estado de alarma, a relación de procedementos contida neste decreto poderá ser modificada ou ampliada de forma motivada mediante novo Decreto. Segundo. Nos actos administrativos que se diten nos procedementos citados deberase facer mención expresa a este decreto, que deberá ser publicado no Boletín Oficial da Provincia de Pontevedra e notificarse aos interesados no procedemento. Terceiro. De conformidade coa disposición adicional oitava da Real decreto lei 11/2020, do 31 de marzo, polo que se adoptan medidas urxentes complementarias no ámbito social e económico para facer fronte ao COVID-19, o prazo para interpoñer recursos en vía administrativa ou para instar calquera outro procedemento de impugnación, reclamación, conciliación, mediación e arbitraxe que os substitúa, de acordo co previsto nas leis, computarase desde o día hábil seguinte á data de finalización da declaración do estado de alarma, con independencia do tempo que transcorrese desde a notificación da actuación administrativa obxecto de recurso, polo que no pé de recurso dos actos administrativos que se diten nos procedementos cuxa continuación ou inicio se permite en virtude do presente decreto, dos cales puideren derivar efectos desfavorables ou de gravame para as persoas interesadas, se fará constar a devandita circunstancia. Cuarto. O presente orde producirá efectos desde a data en que se dicte. Quinto. Contra a presente resolución, que pon fin á vía administrativa, poderá interpoñerse recurso potestativo de reposición ante a Alcaldía do Concello de Ponteareas no prazo dun mes, de conformidade co disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente recurso contencioso-administrativo ante o Xulgado Contencioso-Administrativo de Pontevedra, no prazo de dous meses, de acordo co artigo 46 da Lei 29/1998, do 13 de xullo, reguladora da xurisdición contencioso-administrativa, sen prexuízo de calquera outro recurso que se poida interpoñer. De conformidade co previsto na disposición adicional oitava do Real decreto lei 11/2020, do 31 de marzo, polo que se adoptan medidas urxentes complementarias no ámbito social e económico para facer fronte ao COVID-19, o prazo para interpoñer recurso de reposición computarase desde o día hábil seguinte á data de finalización da declaración do estado de alarma, con independencia do tempo que transcorrese desde a notificación da actuación administrativa obxecto de recurso. Sen prexuízo do anterior, en virtude da disposición adicional segunda do Real decreto 463/2020, do 14 de marzo, polo que se declara o estado de alarma para a xestión da situación de crise sanitaria ocasionada polo COVID-19, o prazo para a presentación do recurso contencioso-administrativo atópase suspendido e restablecerase unha vez que finalice a vixencia do citado real decreto ou, de ser o caso, as súas prórrogas. Ponteareas, a 5 de maio de 2020. Documento asinado electronicamente. O alcalde, Xosé Represas Giráldez